**P R E D K L A D A C I A  S P R Á V A**

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení a dopĺňa zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov, v súlade s Programovým vyhlásením vlády Slovenskej republiky, v ktorom sa vláda Slovenskej republiky zaviazala obnoviť význam doplnkového dôchodkového sporenia, a to najmä prostredníctvom zvyšovania jeho atraktivity pre všetkých, ktorí naň prispievajú, a v súlade s Plánom legislatívnych úloh vlády Slovenskej republiky na rok 2013.

Doplnkové dôchodkové sporenie v podobe, v akej je dnes upravené platnou právnou úpravou , neplní účel, na ktorý bolo vytvorené, t.j. umožniť jeho účastníkovi získať doplnkový dôchodkový príjem v starobe a doplnkový dôchodkový príjem v prípade skončenia výkonu niektorých zákonom vymedzených rizikových prác. V nadväznosti na túto skutočnosť bolo nevyhnutné upraviť podmienky vyplácania niektorých druhov dávok a nastaviť systém tak, aby bol jeho pôvodný zámer naplnený. Legislatívne zásahy sa okrem častí, ktoré upravujú dávky, dotkli viacerých oblastí s cieľom znížiť nákladovosť doplnkového dôchodkového sporenia, zvýšiť atraktívnosť doplnkového dôchodkového sporenia, zvýšiť ochranu účastníkov a naplniť účel doplnkového dôchodkového sporenia.

V oblasti účasti na doplnkovom dôchodkovom sporení, platenia príspevkov na doplnkové dôchodkové sporenie a vyplácania dávok doplnkového dôchodkového sporenia sa navrhuje sprísnenie podmienok na výplatu niektorých druhov dávok (doplnkový starobný dôchodok a  doplnkový výsluhový dôchodok), vypustenie dávky odstupného a zavedenie nového druhu dávky, tzv. predčasného výberu a zrušenie dávkových plánov.

V oblasti informačných povinností zákon zavádza inštitút kľúčových informácií, ktorým sa nahrádza v súčasnosti už nevyhovujúci informačný prospekt, odstraňujú sa niektoré nadbytočné povinnosti, ktoré systém zaťažovali a predražovali (napr. povinnosti doplnkovej dôchodkovej spoločnosti zverejňovať informácie v periodickej tlači) a prináša súbor opatrení s cieľom zlepšiť adresnosť poskytovaných informácií vo vzťahu k účastníkom a poberateľom dávok (napr. povinnosť zabezpečiť pasívny elektronický prístup k osobnému účtu, úprava okruhu povinných údajov zverejňovaných na webovom sídle spoločnosti).

V oblasti zatraktívnenia doplnkového dôchodkového sporenia sa zavádza pre doplnkové dôchodkové spoločnosti povinnosť zabezpečiť pre účastníka možnosť sporiť si vo viacerých príspevkových doplnkových dôchodkových fondoch súčasne a zavedenie nezdaniteľnej časti základu dane pre daňovníka (účastníka) do výšky 180 eur ročne. Zároveň sa navrhuje zmena subjektu, ktorý bude určovať výber doplnkovej dôchodkovej spoločnosti zo zamestnávateľa na zamestnanca a úprava odplát (zníženie maximálnej percentuálnej výšky odplaty za správu v doplnkovom dôchodkovom fonde ako i zníženie maximálnej percentuálnej výšky odplaty za zhodnotenie majetku v príspevkovom doplnkovom dôchodkovom fonde,  zrušenie odplaty za zhodnotenie majetku vo výplatnom doplnkovom dôchodkovom fonde a skrátenie obdobia počas ktorého má doplnková dôchodková spoločnosť nárok na odplatu za prestup).

V oblasti investovania a riadenia rizík zákon prináša uvoľnenie prostredia pre zvýšenie aktivity správcov (umožnenie investovania do nových tried aktív), optimalizáciu kvantitatívnych limitov, zavedenie silného vnútorného systému kontroly (systém riadenia rizík) a zosúladenie prostredia doplnkového dôchodkového sporenia s oblasťou kolektívneho investovania.

Návrh zákona má negatívny finančný vplyv, pozitívne a negatívne (len na doplnkové dôchodkové spoločnosti) vplyvy na podnikateľské prostredie, sociálne vplyvy a zároveň pozitívny vplyv na informatizáciu spoločnosti. Návrh zákona nemá vplyv na životné prostredie. Vplyvy návrhu zákona na rozpočet verejnej správy, na podnikateľské prostredie, sociálne vplyvy a vplyvy na informatizáciu spoločnosti sú uvedené v doložke vybraných vplyvov.

Návrh zákona je v súlade s Ústavou Slovenskej republiky, ústavnými zákonmi a zákonmi, ako aj s medzinárodnými zmluvami, ktorými je Slovenská republika viazaná, a súčasne je v súlade s právom Európskej únie.

Návrh zákona bol predmetom medzirezortného pripomienkového konania, jeho výsledky sú uvedené vo vyhodnotení pripomienkového konania. Návrh zákona nebol predmetom vnútrokomunitárneho pripomienkového konania.

Účinnosť návrhu zákona je predpokladaná od 1. januára 2014, s výnimkou novelizačného bodu týkajúceho sa zmeny výšky odplát za správu doplnkového dôchodkového fondu, ktorý nadobudne účinnosť až 1. januára 2020, teda po uplynutí prechodného obdobia, v ktorom bude výška týchto odplát postupne klesať, s výnimkou novelizačného bodu, v ktorom sa ustanovuje povinnosť doplnkovej dôchodkovej spoločnosti umožniť účastníkovi sporiť vo viacerých fondoch bez potreby uzatvorenia viacerých účastníckych zmlúv (tento bod nadobúda účinnosť 1. júla 2014) a s výnimkou dvoch bodov súvisiacich s novo zavedenými povinnosťami v ustanoveniach týkajúcich sa vykonávania rozhodnutí o nakladaní s majetkom v doplnkovom dôchodkovom fonde, zadávania, alokácie a spojenia pokynov na nakladanie s majetkom a prijímania alebo poskytovania stimulov (tieto body nadobúdajú účinnosť 1. januára 2015).